## Pravilnik o uvjetima za davanje odobrenja radi iznošenja kulturnih dobara iz Republike Hrvatske

### NN 104/2000 (20.10.2000.), Pravilnik o uvjetima za davanje odobrenja radi iznošenja kulturnih dobara iz Republike Hrvatske

# MINISTARSTVO KULTURE

2045

Na temelju članka 68. stavka 5. Zakona o zaštiti i očuvanju kulturnih
dobara (»Narodne novine« broj 69/99), ministar kulture donosi

## PRAVILNIK

### O UVJETIMA ZA DAVANJE ODOBRENJA RADI IZNOŠENJA KULTURNIH DOBARA IZ REPUBLIKE HRVATSKE

Članak 1.

Ovim Pravilnikom propisuju se uvjeti za davanje odobrenja radi iznošenja
kulturnih dobara iz Republike Hrvatske.

Članak 2.

U smislu ovoga Pravilnika
nadležno tijelo je Konzervatorski odjel Ministarstva kulture na području kojega
se kulturno dobro nalazi, a za područje grada Zagreba Gradski zavod za zaštitu
spomenika kulture i prirode u Zagrebu.

Članak 3.

Zahtjev za odobrenje
privremenog iznošenja kulturnog dobra podnosi se nadležnom tijelu popunjavanjem
tiskanice koja priliježe ovom Pravilniku i njegov je sastavni dio.

Uz zahtjev se prilaže:

- dokaz o vlasništvu ili
izjava o vlasništvu ovjerena kod javnog bilježnika,

- dvije fotografije kulturnog
dobra koje ga cjelovito prikazuju na prepoznatljiv način,

- popis dobra koja se iznose
u dva primjerka,

- potvrdu o autorstvu ako
autor iznosi djelo.

Članak 4.

Rješenje kojim se odobrava
privremeno iznošenje kulturnog dobra mora sadržavati:

- podatke o podnositelju
zahtjeva, odnosno vlasniku kulturnog dobra,

- naziv, opis i fotografiju
kulturnog dobra koje se iznosi,

- razloge iznošenja kulturnog
dobra,

- podatke o fizičkoj ili
pravnoj osobi koja će dobro iznijeti iz Republike Hrvatske,

- rok u kojem se kulturno
dobro mora vratiti u Republiku Hrvatsku,

- jamstvo napravljeno za slučaj
oštećenja, uništenja ili protupravnog otuđenja kulturnog dobra koje se iznosi,

- ovjereni popis dobara na
koje se rješenje odnosi,

- posebne uvjete nadležnog
tijela pod kojima je odobreno privremeno iznošenje kulturnog dobra i

- podatak o graničnom
prijelazu preko kojeg će se kulturno dobro iznijeti iz Republike Hrvatske.

Uz rješenje iz stavka 1.
ovoga članka popunjava se i posebna tiskanica koja priliježe ovom Pravilniku i
sastavni je dio rješenja.

Nadležno tijelo riješit će o
zahtjevu stranke iz članka 3. stav­ka 1. ovoga Pravilnika u roku od 30 dana od
dana prijema zah­tje­va.

Članak 5.

 Odobrenje za privremeno iznošenje knjižnične građe koje imaju
svojstvo kulturnog dobra nadležno tijelo može izdati nakon pribavljene
suglasnosti Nacionalne i sveučilišne knjižnice.

Članak 6.

 Ako nadležno tijelo utvrdi da dobro za koje se traži odobrenje za
iznošenje nema svojstvo kulturnog dobra niti ne pred­mnije­va da takvo obilježje
ima, podnositelju zahtjeva izdaje se potvrda za iznošenje dobra iz Republike
Hrvatske.

Potvrda iz stavka 1. ovoga članka mora sadržavati:

- podatke o podnositelju zahtjeva, odnosno vlasniku dobra,

- naziv, opis i fotografiju dobra koje se iznosi, te

- napomenu da dobro nema svojstvo kulturnog dobra, pa ne podliježe
zabrani iznošenja iz Republike Hrvatske.

Uz potvrdu iz stavka 1. ovoga članka popunjava se i posebna tiskanica
koja priliježi ovom Pravilniku i sastavni je dio potvrde.

Članak 7.

 Nadležno tijelo dužno je
primjerak rješenja kojim se odobrava privremeno iznošenje kulturnog dobra iz
Republike Hrvatske, odnosno primjerak potvrde iz članka 5. ovoga Pravilnika,
dostaviti nadležnoj upravi Ministarstva kulture te nadležnim tijelima
Ministarstva unutarnjih poslova i Carinske uprave Ministarstva financija.

 Rješenje kojim se odbija zahtjev
za privremeno iznošenje kulturnog dobra iz Republike Hrvatske dostavlja se i
svim konzervatorskim odjelima Ministarstva kulture.

Članak 8.

 Osoba koja iznosi kulturno dobro
dužna je u roku od 15 dana od dana povratka kulturnog dobra u zemlju o tome
obavijestiti nadležno tijelo.

Članak 9.

 Nadležno tijelo vodi evidenciju
zaprimljenih zahtjeva, izdanih rješenja i potvrda te evidenciju o povratu u
zemlju u utvr­đenom roku za koje je izdano rješenje kojim se odobrava
privremeno iznošenje.

 Uprava za zaštitu kulturnih
dobara Ministarstva kulture vodi centralnu evidenciju za područje Republike
Hrvatske.

 Sva dokumentacija u svezi s iznošenjem
kulturnih dobara i ostalih dobara u inozemstvu čuva se najmanje 20 godina.

Članak 10.

 Nadležno tijelo može, ukoliko
ocijeni da je to potrebno, izvršiti pregled kulturnoga dobra za koje se traži
odobrenje za izno­š­enje.

Troškovi koji se pojave u svezi s pregledom kulturnoga dobra iz stavka
1. ovoga članka snosi podnositelj zahtjeva, a njihova se visina utvrđuje
posebnim zaključkom.

Članak 11.

 Stupanjem na snagu ovoga
Pravilnika prestaje vrijediti Uput­stvo o izdavanju dozvole za izvoz spomenika
u inozemstvo (»Narodne novine« broj 6/68).

Članak 12.

 Ovaj Pravilnik stupa na snagu
osmog dana od dana objave u »Narodnim novinama«, a primjenjuje se od 1. siječnja
2001. godine.

Klasa:
612-08/00-01-223

Urbroj:
532-03-3/15-00-01

Zagreb, 18. rujna
2000.

Ministar
dr. sc. Antun Vujić, v. r.

if !supportEmptyParas endif

![](dodatni/374472.gif)

![](dodatni/374473.gif)

![](dodatni/374474.gif)

![](dodatni/374475.gif)

![](dodatni/374476.gif)

![](dodatni/374477.gif)

Pravilnik, NN 104/2000-2045